RO Jurnalul Oficial al Uniunii Europene L 317/38

DECIZIA NR. 258A/13/COL A AUTORITĂȚII AELS DE SUPRAVEGHERE

din 25 iunie 2013

de acceptare a unei cereri de derogare în temeiul articolului 6 alineatul (2) litera (a) din Actul menționat la punctul 13c din capitolul I al anexei XIII la Acordul privind Spațiul Economic European (Directiva 2008/68/CE a Parlamentului European și a Consiliului din 24 septembrie 2008 privind transportul interior de mărfuri periculoase) pentru autorizarea transportului de deșeuri periculoase astfel cum este prevăzut la articolul 12 din Regulamentul norvegian nr. 384 privind transportul interior de mărfuri periculoase din 1 aprilie 2009(Forskrift om landtransport av farlig gods, „Regulamentul norvegian”), în măsura în care întreprinderea de transport are un consilier ADR privind siguranța și în măsura în care persoanele care manipulează și transportă deșeuri periculoase participă la un instructaj special înainte de a fi autorizate în acest scop

AUTORITATEA AELS DE SUPRAVEGHERE,

având în vedere actul menționat la punctul 13c din capitolul I din anexa XIII la Acordul privind Spațiul Economic European,

Directiva 2008/68/CE a Parlamentului European și a Consiliului din 24 septembrie 2008 privind transportul interior de mărfuri periculoase (denumit în continuare „Actul”),

astfel cum a fost adaptată de Acordul privind SEE prin Protocolul 1 la acesta,

având în vedere articolul 9 din Act și deciziile nr. 3/12/SC și nr. 4/12/SC ale Comitetului permanent,

având în vedere Decizia nr. 88/13/COL a Autorității AELS de Supraveghere din 27 februarie 2013 (Evenimentul nr. 661691) de a depune la Comitetul AELS pentru transporturi proiectul de măsuri ce urmează să fie luate de Autoritatea AELS de Supraveghere cu privire la solicitarea Norvegiei și de a împuternici membrul competent al colegiului să adopte decizia finală în cazul în care Comitetul AELS pentru transporturi aprobă proiectul de decizie în unanimitate,

întrucât:

Guvernul norvegian, printr-o scrisoare adresată Autorității în data de 17 octombrie 2011 (Evenimentul nr. 611939), a solicitat patru derogări, precum și o autorizare pentru o măsură restrictivă în temeiul articolului 6 alineatul (2) litera (a) și al articolului 5 alineatul (2) din Act. În solicitare s-a clarificat faptul că derogările reprezintă dispoziții actuale ale ordinii de drept naționale prevăzute la articolele 12, 13, 16, 21 și 28 din Regulamentul norvegian.

Într-o comunicare din 24 august 2012, guvernul norvegian a informat Autoritatea despre revocarea articolului 21 din Regulamentul norvegian (echipamentul pirotehnic de urgență) din cererea de derogare.

În conformitate cu articolul 9 din Directiva 2008/68 și Deciziile nr. 3/12/SC și nr. 4/12/SC ale Comitetului permanent, Autoritatea a depus, la 5 octombrie 2012, primul proiect de măsuri ce urmează să fie luate de Comitetul AELS pentru transporturi (denumit în continuare „Comitetul”, Evenimentele nr. 648711 și nr. 643174).

Acest proiect de măsuri se bazează pe raportul privind evaluarea riscurilor din data de 14 iunie 2012, comandat de Autoritate societății Det Norske Veritas (DNV) (Evenimentul nr. 640432).

La 8 noiembrie 2012, Comitetul s-a întrunit și a discutat primele măsuri propuse (Evenimentul nr. 652659, procesul-verbal al ședinței).

Printr-o scrisoare din data de 26 noiembrie 2012 (Evenimentul nr. 654691), guvernul norvegian a retras articolele 13 (vehicul-cisternă de aeroport), 16 (supapă de siguranță) și 28 (EX/II/III Unități de transport) din cererea sa de derogare, menținându-și în același timp cererea de derogare cu privire la articolul 12 (transportul deșeurilor periculoase).

Prin urmare, derogarea rămasă solicitată în temeiul articolului 6 alineatul (2) litera (a) din Act vizează articolul 12 din Regulamentul norvegian prin care se autorizează transportul deșeurilor periculoase în Norvegia. Dispoziția respectivă are următorul conținut:

„Articolul 12 – Transportul deșeurilor periculoase (1) La transportul unor mărfuri periculoase cu o greutate netă de până la 500 kg per unitate de transport/vagon de tren, mărfuri clasificate ca deșeuri periculoase conform normelor privind deșeurile, se aplică numai cerințele ADR și RID referitoare la ambalare, cisterne, marcare, ambalarea în comun și documentele de transport. (2) La colectarea deșeurilor lichide livrate în canistre, cutii etc., pot fi utilizate ambalaje exterioare precum bidoane aprobate de ONU, containere intermediare rigide de transport în vrac și ambalaje mari. Reziduurile de clei, vopsea, soluții cu rășină sau substanțe similare în ambalaje de până la 10 litri pot fi transportate pe paleți cu suporturi de paleți, dacă ambalajul este protejat în mod corespunzător împotriva scurgerilor. (3) Deșeurile menajere periculoase pot fi transportate în cutii speciale cu capace de siguranță. Astfel de cutii pot fi marcate cu inscripția „Deșeuri periculoase”. Cerințele ADR/RID privind ambalarea în comun nu trebuie să fie îndeplinite dacă sunt luate măsuri suficiente pentru prevenirea reacțiilor periculoase. (4) Formularul de declarație conform cu normele privind deșeurile poate fi utilizat ca document de transport.”

În această privință, proiectul de măsuri prezentat Comitetului la 5 octombrie 2012 are următorul conținut:

„Cererea de derogare în temeiul articolului 12 din Regulamentul norvegian privind transportul deșeurilor periculoase ar trebui să fie acceptată în măsura în care întreprinderea de transport are un consilier ADR privind siguranța și dacă șoferii dețin permis de conducere extins, categoria C sau categoria D. În caz contrar, cererea ar trebui să fie respinsă.”

În scrisoarea sa din 26 noiembrie 2012, guvernul norvegian a precizat următoarele:

„Articolul 12 Transportul deșeurilor periculoase Guvernul norvegian își menține cererea către Autoritate cu privire la o derogare la nivel național în temeiul acestui articol, cu unele modificări. Norvegia dorește să sublinieze că permisul de conducere extins pentru șoferii de autovehicule (categoria C sau D) nu este relevant pentru siguranța transportului mărfurilor periculoase. Derogarea va viza numai ADR. În plus, întreprinderile trebuie să aibă și un consilier ADR/RID privind siguranța. Persoanele care manipulează și transportă deșeuri periculoase trebuie să participe la un instructaj special înainte să fie autorizate în acest scop.”

În urma unei solicitări din partea Autorității, guvernul norvegian a furnizat clarificările de mai jos prin e-mail-ul din data de 13 decembrie 2012 (Evenimentul nr. 656664) cu privire la modificările propuse:

„Această propunere alternativă cu privire la cerințele legate de instructaj va fi limitată numai la transportul rutier și implică faptul că șoferii autovehiculelor care transportă mărfuri periculoase provenite din deșeuri trebuie să fie instruiți cu privire la:

— cerințele generale care vizează transportul mărfurilor periculoase provenite din deșeuri;

— principalele tipuri de pericole, inclusiv marcarea și etichetarea acestora;

— măsurile de prevenire și de siguranță corespunzătoare diferitelor tipuri de pericole;

— încărcarea, descărcarea și transportul în siguranță al mărfurilor periculoase provenite din deșeuri;

— scopul și metoda de operare a echipamentelor tehnice de pe autovehicule;

— informațiile de bază pentru minimizarea probabilității apariției unui incident;

— procedurile în caz de urgență, inclusiv măsurile care se dovedesc necesare pentru siguranța proprie, a populației și a mediului în cazul producerii unui incident;

— conștientizarea securității.

Angajatorul va păstra evidențe ale instructajului la care a participat șoferul, care vor fi puse la dispoziția șoferului sau a autorității competente, la cerere.

Formularea exactă a articolului 12 revizuit nu este încă pregătită complet, însă propunerea conține esența regulamentului revizuit.”

La 16 ianuarie 2013 (Evenimentul nr. 659861), DNV a susținut că, după părerea sa, măsurile sugerate de guvernul norvegian cu privire la instructajul special pentru șoferi ar fi mai potrivite pentru scopul urmărit decât cele din propunerea inițială a DNV cu privire la permisul de conducere de categoria C sau D.

La 18 ianuarie 2013 și 1 februarie 2013 (Evenimentele nr. 659983 și nr. 661423), guvernul norvegian și-a modificat din nou propunerea cu privire la cerințele de instruire, după cum urmează:

„- normele care vizează transportul mărfurilor periculoase prin tunele rutiere și măsurile corespunzătoare de diminuare a riscurilor și acțiunile în caz de urgență pentru astfel de transporturi.”

„Durata instructajului va fi de cel puțin 6 unități de formare. Angajatorul va păstra evidențe ale instructajului la care a participat șoferul, care vor fi puse la dispoziția șoferului sau a autorității competente, la cerere.”

La 27 februarie 2013, Autoritatea a hotărât să depună la Comitet proiectul, modificat corespunzător, al măsurilor care urmează să fie luate de Autoritate cu privire la restul cererii Norvegiei privind derogarea în temeiul articolului 6 alineatul (2) litera (a) din Actul privind transportul deșeurilor periculoase (Decizia nr. 88/13/COL) și să împuternicească membrul competent al colegiului să adopte decizia finală în cazul în care Comitetul aprobă proiectul de măsuri în unanimitate.

Prin e-mailurile din 1 și 13 martie 2013, membrii Comitetului AELS pentru transporturi au aprobat în unanimitate acest proiect de măsuri (Evenimentele nr. 666005, 665893 și 664435).

Drept urmare, Autoritatea poate aproba restul cererii Norvegiei privind o derogare în temeiul articolului 6 alineatul (2) litera (a) din Act,

DECIDE:

Articolul 1

Cererea de derogare care constă în articolul 12 din Regulamentul norvegian privind transportul deșeurilor periculoase, în temeiul articolului 6 alineatul (2) litera (a) din Act, care prevede următoarele: „Cu condiția să nu pună în pericol siguranța, statele membre pot cere derogări de la anexa I secțiunea I.1…”, și anume anexa care conține Acordul european referitor la transportul rutier internațional al mărfurilor periculoase (Acordul ADR), ar trebui să fie acceptată în măsura în care întreprinderea de transport are un consilier ADR privind siguranța și în măsura în care persoanele care manipulează și transportă deșeuri periculoase participă la un instructaj special înainte de a fi autorizate în acest scop. (1)

Șoferii autovehiculelor care transportă deșeuri periculoase sunt instruiți cu privire la:

— cerințele generale care vizează transportul mărfurilor periculoase provenite din deșeuri;

— principalele tipuri de pericole, inclusiv marcarea și etichetarea acestora;

— măsurile de prevenire și de siguranță corespunzătoare diferitelor tipuri de pericole;

— încărcarea, descărcarea și transportul în siguranță al mărfurilor periculoase provenite din deșeuri;

— scopul și metoda de operare a echipamentelor tehnice de pe autovehicule;

— informațiile de bază pentru minimizarea probabilității apariției unui incident;

— procedurile în caz de urgență, inclusiv măsurile care se dovedesc necesare pentru siguranța proprie, a populației și a mediului în cazul producerii unui incident;

— normele care guvernează transportul mărfurilor periculoase prin tunele rutiere și măsurile corespunzătoare de diminuare a riscurilor și acțiunile în caz de urgență pentru astfel de transporturi;

— conștientizarea securității.

Durata instructajului este de cel puțin 6 unități de formare. Angajatorul păstrează evidențe privind instructajul la care a participat șoferul, care sunt puse la dispoziția șoferului sau a autorității competente, la cerere.

Articolul 2

Derogarea prevăzută la articolul 1 din prezenta decizie expiră la 26 septembrie 2015.

Articolul 3

Derogarea prevăzută la articolul 1 din prezenta decizie se publică în secțiunea SEE a Jurnalului Oficial al Uniunii Europene și în Suplimentul SEE la acesta, în conformitate cu punctul 6 din Protocolul 1 la Acordul privind SEE.

Articolul 4

Prezenta decizie se adresează Regatului Norvegiei și intră în vigoare la data notificării statului respectiv.

Articolul 5

Prezenta decizie este autentică în limba engleză.

Adoptată la Bruxelles, 25 iunie 2013. Pentru Autoritatea AELS de Supraveghere Sverrir Haukur GUNNLAUGSSON Membru al Colegiului Xavier LEWIS Director

(1) Articolul 12 se aplică doar în cazul transportului rutier.